家父約端約飯端約以疾辭乃作古風併送臘梅數枝因次前韻
作者：蔡戡
朝代：宋

paragraphs: 詩仙逸氣舒長虹，一洗萬古凡馬空。
五車蠹字勤且攻，不肯區區辨魚蟲。
雪中鶴氅如王恭，誰能低唱深簾櫳。
年來何事怯霜風，閉門索句鳴笙鏞。
新詩爲我開愁容，退避豈敢爭詞鋒。
君不可屈真卧龍，小窗獨坐時一中。
故折金蓓贈我翁，絕勝桃杏漫山紅。
君詩當得碧紗籠，此花宜侑琉璃鍾。
走筆寄謝仍匆匆，昏暮叩戶驚隣東。